Pranešimas apie antidempingo ir antisubsidijų tyrimų atnaujinimą pagal Komisijos įgyvendinimo reglamentą (ES) 2018/1579 ir Komisijos įgyvendinimo reglamentą (ES) 2018/1690, kuriais tam tikroms pneumatinėms padangoms iš Kinijos Liaudies Respublikos nustatomos priemonės po 2022 m. gegužės 4 d. sprendimo bylose T-30/19 ir T-72/19

(2022/C 263/06)

1. Teismo sprendimai

2022 m. gegužės 4 d. sprendimais sujungtose bylose T-30/19 ir T-72/19 (1), Kinijos kaučiuko pramonės asociacija (CRIA) ir Kinijos metalų, mineralų ir cheminių medžiagų importuotojų ir eksportuotojų prekybos rūmai (CCCMC) prieš Komisiją (toliau – Sprendimas), Europos Sąjungos Bendrasis Teismas (toliau – Bendrasis Teismas) panaikino 2018 m. spalio 18 d. Komisijos įgyvendinimo reglamentą (ES) 2018/1579, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomas galutinis antidempingo muitas bei laikinojo muito galutinis surinkimas ir kuriuo panaikinamas Įgyvendinimo reglamentas (ES) 2018/163 (2), ir 2018 m. lapkričio 9 d. Komisijos įgyvendinimo reglamentą (ES) 2018/1690, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomi galutiniai kompensaciniai muitai ir iš dalies keičiamas Komisijos įgyvendinimo reglamentas (ES) 2018/1579, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomas galutinis antidempingo muitas bei laikinojo muito galutinis surinkimas ir kuriuo panaikinamas Įgyvendinimo reglamentas (ES) 2018/163 (3) (toliau – ginčijami reglamentai).

CRIA ir CCCMC pareiškė kelis reikalavimus dėl ginčijamų reglamentų ir Bendrasis Teismas priėmė sprendimą dėl dviejų iš jų: i) dėl to, kad Komisija, apskaičiuodama priverstinį kainų mažinimą, neatliko teisingo kainų palyginimo ir žalos skirtumo įvertinimo, ir ii) tam tikrų kaltinimų, iš esmės dėl nenuoseklumo ir teisės į gynybą pažeidimo, kiek tai susiję su žalos rodikliais ir atrinktų Sąjungos gamintojų duomenų lyginamuoju svoriu.

Dėl priverstinio kainų mažinimo apskaičiavimo Bendrasis Teismas nustatė, kad Komisija atliko neteisingą palyginimą, pakoregavusi eksporto kainą ir atėmusi susijusio importuotojo PBA išlaidas ir sąlyginį pelną tais atvejais, kai pardavimas buvo vykdomas per susijusį prekiautoją. Teismas pažymėjo, kad Sąjungos gamintojai taip pat vykdė tam tikrą pardavimą per susijusius subjektus, o jų pardavimo kainos nebuvo pakoreguotos. Bendrasis Teismas padarė išvadą, kad ginčijamuose reglamentuose apskaičiuodama priverstinį kainų mažinimą Komisija padarė teisės klaidą ir akivaizdžią vertinimo klaidą, todėl šiuo skaičiavimu pažeistos pagrindinio antidempingo reglamento 3 straipsnio 2 ir 3 dalys ir pagrindinio antisubsidijų reglamento 8 straipsnio 1 ir 2 dalys. Be to, Bendrasis Teismas konstatavo, kad klaidos turėjo įtakos bendroms išvadoms dėl žalos ir priežastinio ryšio bei žalos skirtumo įvertinimo, ir kad nebuvo įmanoma tiksliai nustatyti, kiek nagrinėjami galutiniai antidempingo ir kompensaciniai muitai iš dalies buvo pagrįsti. Todėl reglamentai, kuriais ieškovams nustatomi šie muitai, buvo panaikinti.

Dėl antrojo punkto Bendrasis Teismas konstatavo, kad Komisija neatliko objektyvaus tyrimo (kaip reikalaujama pagal pagrindinio antidempingo reglamento 3 straipsnio 2 dalį ir pagrindinio antisubsidijų reglamento 8 straipsnio 1 dalį), nes nepatikslinusi visų mikroekonominių rodiklių, išskyrus pelningumą, skaičiavimų ir ginčijamuose reglamentuose nenurodžiusi atnaujintų skaičių, Komisija neatsižvelgė į visus turimus svarbius duomenis. Be to, Bendrasis Teismas nustatė ieškovių teisės į gynybą pažeidimą. Visų pirma Bendrasis Teismas nesutiko, kad tam tikra šalims neatskleista informacija gali būti laikoma konfidencialia, ir konstatavo, kad visi ginčijami duomenys buvo susiję su ginčijamame reglamente nustatytomis faktinėmis aplinkybėmis. Todėl tai buvo esminiai faktai ir aplinkybės, kurie turėjo būti atskleisti šalims.

Atsižvelgdamas į tai, kas išdėstyta, Bendrasis Teismas panaikino ginčijamą antidempingo reglamentą, kiek jis susijęs su CRIA ir CCCMC atstovaujamomis bendrovėmis (išvardytomis toliau pateiktoje lentelėje).

ĮMONĖS PAVADINIMAS PAPILDOMAS TARIC KODAS „Chaoyang Long March Tyre Co., Ltd.“ C338 „Triangle Tyre Co., Ltd.“ C375 „Shandong Wanda Boto Tyre Co., Ltd.“ C366 „Qingdao Doublestar Tire Industrial Co., Ltd.“ C347 „Ningxia Shenzhou Tire Co., Ltd.“ C345 „Guizhou Tyre Co., Ltd.“ C340 „Aeolus Tyre Co. Ltd“ C877 (4) Shandong Huasheng Rubber Co., Ltd. C360 „Chongqing Hankook Tire Co., Ltd“ C334 Prinx Chengshan (Shandong) Tire Co., Ltd. C346 „Jiangsu Hankook Tire Co., Ltd“ C334 „Shandong Linglong Tire Co., Ltd“ C363 „Shandong Jinyu Tire Co., Ltd.“ C362 „Sailun Group Co., Ltd“ C351 Shandong Kaixuan Rubber Co., Ltd. C353 „Weifang Yuelong Rubber Co., Ltd“ C875 (5) „Weifang Shunfuchang Rubber And Plastic Products Co., Ltd.“ C377 „Shandong Hengyu Science & Technology Co., Ltd.“ C358 „Jiangsu General Science Technology Co., Ltd.“ C341 „Double Coin Group (Jiang Su) Tyre Co., Ltd“ C878 (6) „Hefei Wanli Tire Co., Ltd“ C876 „Giti Tire (Anhui) Company Ltd“ C332 „Giti Tire (Fujian) Company Ltd“ C332 „Giti Tire (Hualin) Company Ltd“ C332 „Giti Tire (Yinchuan) Company Ltd“ C332 Qingdao GRT Rubber Co., Ltd. C350

Be to, Bendrasis Teismas panaikino ginčijamą antisubsidijų reglamentą, kiek jis susijęs su CRIA ir CCCMC atstovaujamomis bendrovėmis (išvardytomis pirmiau pateiktoje lentelėje) ir „Zhongce Rubber Group Co., Ltd“ (papildomas TARIC kodas C379).

2. Pasekmės

SESV 266 straipsnyje nustatyta, kad institucijos privalo imtis būtinų priemonių Teismo sprendimams vykdyti. Jeigu panaikinamas aktas, institucijų priimtas atliekant administracinę procedūrą, pvz., antidempingo ar antisubsidijų tyrimus, Bendrojo Teismo sprendimas įgyvendinamas panaikintą aktą pakeičiant nauju aktu, kuriuo pašalinamas Teismo nustatytas pažeidimas (7).

Atsižvelgiant į Teisingumo Teismo praktiką, panaikinto akto pakeitimo procedūra gali būti atnaujinta nuo to konkretaus momento, kai buvo padarytas pažeidimas (8). Tiksliau tai reiškia, kad tokiu atveju, kai panaikinamas administracinę procedūrą užbaigiantis aktas, panaikinimas nebūtinai turi įtakos parengiamiesiems veiksmams, pvz., antidempingo tyrimo inicijavimui. Tokiu atveju, kai, pavyzdžiui, panaikinamas reglamentas, kuriuo nustatomos galutinės antidempingo priemonės, tai reiškia, kad po panaikinimo antidempingo tyrimas yra vis dar vykdomas, nes Sąjungos teisės sistemoje nebėra akto, kuriuo buvo baigtas antidempingo tyrimas (9), nebent pažeidimas padarytas inicijavimo etapu.

Šioje byloje Bendrasis Teismas panaikino nagrinėjamus antidempingo ir antisubsidijų reglamentus dėl bendrųjų priežasčių. Pirma, nustatydama didelį priverstinį kainų mažinimą, Komisija tinkamai nepalygino priverstinio kainų mažinimo tuo pačiu prekybos lygiu. Ši klaida taip pat iškreipė priežastinio ryšio analizę. Antra, Komisija neatliko objektyvaus tyrimo, pažeisdama pagrindinio antidempingo reglamento 3 straipsnio 2 dalį ir pagrindinio antisubsidijų reglamento 8 straipsnio 1 dalį. Galiausiai Bendrasis Teismas nustatė, kad šalims nebuvo tinkamai atskleisti kai kurie esminiai faktai ir aplinkybės, taip pažeidžiant jų teisę į gynybą.

Likę ginčijamuose reglamentuose nustatyti faktai ir padarytos išvados, kurie nebuvo užginčyti arba buvo užginčyti, bet Bendrojo Teismo nenagrinėti, lieka galioti ir dėl šio atnaujinimo poveikio jiems nėra.

3. Tyrimo atnaujinimo procedūra

Atsižvelgdama į tai, kas išdėstyta, Komisija nusprendė atnaujinti antidempingo ir antisubsidijų tyrimus dėl tam tikrų iš Kinijos Liaudies Respublikos importuojamų pneumatinių padangų, po kurių buvo priimti nagrinėjami reglamentai, kiek jie susiję su Sprendime išvardytomis bendrovėmis. Atnaujinus pirminius tyrimus, situacija vertinama nuo to momento, kai buvo padarytas pažeidimas.

Pradinių tyrimų atnaujinimo tikslas – ištaisyti visas Bendrojo Teismo nustatytas klaidas ir įvertinti, ar teisingai taikant taisykles, kaip paaiškino Bendrasis Teismas, būtų pateisinama iš naujo nustatyti pradinio ar, jei reikės, patikslinto dydžio priemones nuo dienos, kai aptariami reglamentai originaliai įsigaliojo, ar nepateisinama.

Suinteresuotosioms šalims pranešama, kad remiantis šio atnaujinto nagrinėjimo išvadomis gali būti nustatyti nauji mokėtini muitai.

4. Rašytiniai pareiškimai

Visos suinteresuotosios šalys, visų pirma išvardytos Sprendime, raginamos reikšti savo nuomonę, teikti informaciją ir patvirtinamuosius dokumentus dėl klausimų, susijusių su tyrimo atnaujinimu. Jei nenurodyta kitaip, šią informaciją ir patvirtinamuosius dokumentus Komisija turi gauti per 20 dienų nuo šio pranešimo paskelbimo Europos Sąjungos oficialiajame leidinyje dienos.

5. Galimybė būti išklausytiems Komisijos tyrimo tarnybų

Visos suinteresuotosios šalys gali prašyti būti išklausytos Komisijos tyrimo tarnybų. Visi prašymai išklausyti turėtų būti teikiami raštu, o juose nurodomos prašymo priežastys. Prašymus išklausyti dėl klausimų, susijusių su tyrimo atnaujinimu, privaloma pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Vėliau prašymai išklausyti teikiami laikantis konkrečių terminų, kuriuos Komisija nustato savo raštuose suinteresuotosioms šalims.

6. Rašytinės informacijos teikimo ir susirašinėjimo tvarka

Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama Komisijai: a) naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teisėmis į gynybą.

Visa rašytinė informacija, įskaitant šiame pranešime prašomą informaciją, užpildytus klausimynus ir suinteresuotųjų šalių susirašinėjimą, kurią prašoma laikyti konfidencialia, ženklinama grifu „Neskelbtina“ (10). Šiam tyrimui informaciją teikiančių šalių prašoma nurodyti priežastis, dėl kurių prašoma informaciją laikyti konfidencialia. Šalys, teikiančios neskelbtiną informaciją, pagal pagrindinio antidempingo reglamento 19 straipsnio 2 dalį ir pagrindinio antisubsidijų reglamento 29 straipsnio 2 dalį privalo kartu pateikti nekonfidencialią tokios informacijos santrauką, paženklintą grifu „Suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę. Jei konfidencialią informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija į tokią informaciją gali neatsižvelgti, nebent remiantis atitinkamais šaltiniais įrodoma, kad ši informacija yra teisinga.

Visą informaciją ir prašymus, įskaitant prašymus įregistruoti kaip suinteresuotąsias šalis, skenuotus įgaliojimus ir sertifikatus, suinteresuotosios šalys raginamos teikti per TRON.tdi (https://tron.trade.ec.europa.eu/tron/TDI). Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos GD svetainėje http://trade.ec.europa.eu/doclib/docs/2011/june/tradoc_148003.pdf. Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik per TRON.tdi arba e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo per TRON.tdi ir e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate G Office: CAHR 04/039 1049 Bruxelles/Brussel BELGIQUE/BELGIË

E. paštas: TRADE-AD640-AS641-REOPENING@ec.europa.eu

7. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio antidempingo reglamento 18 straipsnį ir pagrindinio antisubsidijų reglamento 28 straipsnį išvados (negalutinės arba galutinės, teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį ir (arba) pagrindinio antisubsidijų reglamento 28 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

Atsakymo pateikimas ne kompiuterine forma nelaikomas nebendradarbiavimu, jeigu suinteresuotoji šalis įrodo, kad atsakymo pateikimas reikalaujamu būdu sudarytų pernelyg didelių sunkumų ar nepagrįstų papildomų išlaidų. Šiuo atveju suinteresuotoji šalis turėtų nedelsdama susisiekti su Komisija.

8. Bylas nagrinėjantis pareigūnas

Suinteresuotosios šalys gali prašyti, kad į bylos nagrinėjimą įsitrauktų prekybos bylas nagrinėjantis pareigūnas. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurių gali būti pateikta tyrimo metu.

Bylas nagrinėjantis pareigūnas gali surengti klausymą ir veikti kaip suinteresuotosios (-ųjų) šalies (-ių) ir Komisijos tarnybų tarpininkas, kad būtų visapusiškai užtikrintos suinteresuotųjų šalių teisės į gynybą. Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Bylas nagrinėjantis pareigūnas išnagrinės prašymų priežastis. Šie klausymai turėtų vykti tik tuo atveju, jei klausimai per tinkamą laiką nebuvo išspręsti su Komisijos tarnybomis.

Visi prašymai turi būti pateikti laiku ir nedelsiant, kad nebūtų trukdoma sklandžiai vykdyti tyrimus. Todėl prašyti, kad į bylos nagrinėjimą įsitrauktų bylas nagrinėjantis pareigūnas, suinteresuotosios šalys turėtų kuo greičiau, kai tik įvyksta įvykis, dėl kurio toks įsitraukimas yra pagrįstas. Bylas nagrinėjantis pareigūnas išnagrinės prašymų įsitraukti į bylos nagrinėjimą priežastis, iškeltų klausimų pobūdį ir šių klausimų poveikį teisėms į gynybą, tinkamai atsižvelgdamas į poreikį užtikrinti gerą administravimą ir laiku baigti tyrimą.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/.

9. Asmens duomenų tvarkymas

Visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (11).

Pranešimas apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, pateikiamas Prekybos GD svetainėje http://ec.europa.eu/trade/policy/accessing-markets/trade-defence.

10. Informacija muitinėms

Nuo šio pranešimo paskelbimo Europos Sąjungos oficialiajame leidinyje ir iki bus priimta šio atnaujinto nagrinėjimo išvada sustabdomas galutinio antidempingo ir kompensacinio muito taikymas tam tikroms importuojamoms Kinijos Liaudies Respublikos kilmės pneumatinėms padangoms, kurių KN kodai šiuo metu yra 4011 20 90 ir ex 4012 12 00 (TARIC kodas 4012120010), pagamintoms 1 skirsnyje išvardytų bendrovių (12).

Kadangi galutinių mokėtinų muitų suma, susidarysianti po atnaujinto nagrinėjimo, šiuo etapu dar nėra aiški, Komisija prašo nacionalinių muitinių palaukti šio tyrimo rezultatų ir tik tada priimti sprendimus dėl prašymų grąžinti sumokėtus antidempingo ir (arba) kompensacinius muitus, kurių mokėjimas panaikintas Bendrojo Teismo sprendimu, kiek jis susijęs su šiomis bendrovėmis.

Todėl antidempingo ir kompensaciniai muitai, sumokėti atitinkamai pagal 2018 m. spalio 18 d. Komisijos įgyvendinimo reglamentą (ES) 2018/1579, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomas galutinis antidempingo muitas bei laikinojo muito galutinis surinkimas ir kuriuo panaikinamas Įgyvendinimo reglamentas (ES) 2018/163, ir pagal 2018 m. lapkričio 9 d. Komisijos įgyvendinimo reglamentą (ES) 2018/1690, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomi galutiniai kompensaciniai muitai ir iš dalies keičiamas Komisijos įgyvendinimo reglamentas (ES) 2018/1579, kuriuo tam tikroms importuojamoms Kinijos Liaudies Respublikos kilmės naujoms ar restauruotoms guminėms pneumatinėms padangoms, naudojamoms autobusams arba sunkvežimiams, kurių apkrovos indeksas didesnis kaip 121, nustatomas galutinis antidempingo muitas bei laikinojo muito galutinis surinkimas ir kuriuo panaikinamas Įgyvendinimo reglamentas (ES) 2018/163, už Kinijos Liaudies Respublikos kilmės produktus, kurių KN kodai šiuo metu yra 4011 20 90 ir ex 4012 12 00 (TARIC kodas 4012120010) ir kuriuos pagamino 1 skirsnyje išvardytos bendrovės, neturėtų būti grąžinami arba atsisakoma juos išieškoti, kol nebus padaryta šio tyrimo išvada.

11. Informacijos atskleidimas

Visoms suinteresuotosioms šalims, kurios per tyrimus po kurių buvo priimti aptariami reglamentai, užsiregistravo kaip suinteresuotosios šalys, bus pranešta apie esminius faktus ir aplinkybes, kuriais remdamasi Komisija ketina numatytu laiku įgyvendinti pirmiau minėtus sprendimus, be to, joms bus suteikta galimybė prieš priimant galutinį sprendimą pateikti pastabas.

(1) ECLI:EU:T:2022:266.

(2) OL L 263, 2018 10 22, p. 3.

(3) OL L 283, 2018 11 12, p. 1.

(4) Ginčijamuose reglamentuose papildomas TARIC kodas C333 žymi šiuos eksportuojančius gamintojus:

„Aeolus Tyre Co. Ltd“;

„Aeolus Tyre (Taiyuan) Co., Ltd“;

„Qingdao GRT Rubber Co., Ltd“;

„Pirelli Tyre Co., Ltd“.

„Aeolus Tyre Co., Ltd“ registracijai priskiriamas naujas papildomas TARIC kodas.

(5) Ginčijamuose reglamentuose „Weifang Yuelong Rubber Co. Ltd“ yra siejama su papildomu TARIC kodu C999.

(6) Ginčijamuose reglamentuose papildomas TARIC kodas C371 žymi šiuos eksportuojančius gamintojus:

„Shanghai Huayi Group Corp. Ltd“

„Double Coin Group (Jiang Su) Tyre Co., Ltd“

„ Double Coin Group (Jiang Su) Tyre Co. Ltd“ registracijai priskiriamas naujas papildomas TARIC kodas.

(7) Sujungtos bylos 97, 193, 99 ir 215/86 Asteris AE ir kt. ir Graikijos Respublika prieš Komisiją, [1988] ECR 2181, 27 ir 28 punktai; Sprendimas „Jindal Saw“ / Komisija, T-440/20, ECLI:EU:T:2022:318.

(8) Byla C-415/96 Ispanija prieš Komisiją, [1998] ECR I-6993, 31 punktas; Byla C-458/98 P Industrie des poudres sphériques prieš Tarybą, [2000] I-8147, 80–85 punktai; Byla T-301/01 Alitalia prieš Komisiją, [2008] II-1753, 99 ir 142 punktai; Sujungtos bylos T-267/08 ir T-279/08 Région Nord-Pas de Calais prieš Komisiją, [2011] II-0000, 83 punktas.

(9) Byla C-415/96 Ispanija prieš Komisiją, [1998] ECR I-6993, 31 punktas; Byla C-458/98 P Industrie des poudres sphériques prieš Tarybą, [2000] I-8147, 80–85 punktai.

(10) Neskelbtinas dokumentas yra dokumentas, laikomas konfidencialiu pagal pagrindinio reglamento 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(11) 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

(12) Pažymėtina, kad eksportuojančio gamintojo „Zhongce Rubber Group Co., Ltd“ atveju tai taikoma tik nagrinėjamam kompensaciniam muitui.